Dziyń Mowy Ôjczystej: Premiera nowego wiersza Karola Gwoździa
Dzisiej fajrujymy ustanowiōny bez UNESCO „Dziyń Mowy Ôjczystej”. Sōm my fest radzi, iże Karol Gwóźdź jak co roku fajruje go z nami. Literatura Karola nōleży do tych wyjōntkowo piyknych ale niyroz też i ciynżkich. Swojo twōrczość spisuje w historycznym alfabecie Steuera. W tym roku jednak prymiera nowego wiersza ôdbydzie sie w interakcyji z czytōczami Wachtyrza! Cuzamyn z Karolem propōnujymy Wōm ciekawo zabawa na wymyślyniu tytułu do wiersza, kery przeczytocie pōniżyj. Mocie połno dowolność, ale zdo nōm sie, iże im krōtszy tym lepszy. Sōm my ciekawi Waszyj kreatywności. Do zabawy zachyncōmy w kōmyntōrzach pod artykułym i postym na portalu Facebook abo na maila (redakcyjo@wachtyrz.eu). Pofajrujmy tyn dziyń cuzamyn… poetycko!
(fot. tytułowe: Dorota Dusik – slzpn.pl)
________________________
* ? *
Cestům poleku zdo śe być
Źimny korytorz wyblakńyntych uokruchůw przeżyć
Uodległe stowo śe być ku tymu
Echo szymranych słůw szkryfńynte
Na strzympkach roztarganych papjůrůw
Ze zdrzołym wbitym w pajynczyna chwil
Widźano z projektora mojych wyobrażyń
Prziłaźi zdać śe sprawa
Co źimne uoblecyńe
Sklejůne ze skůrům ńy reaguje na żodyn dotyk
Mokrośćům uoblepjo ćało i umysł
I ńy dowo śe syjmnůnć
Ćůnży i duśi
Ńywidocznośćům ymanuje
Ńy zmjarkowołech kjej
Wychłodzůny i wilgotny korytorz już downo
Ńypozorńe zmjyńůł śe w bezmjar ńysłyszanego larma, co zagłuszo
A nogi mjynkje choby z waty
Ńy stojům na żodnym pewnym grůńće
Ślatujymy w uotchłań
W keryj poznowůmy już ino
Ledwo ćyńe ludźi
Zdańa potykajům śe uo wargi
A ńyforymny bůl
Wyćyro nami zol
Bezgańbńe czuje przewoga
I śyła uo pjynć tůn srogszo
Nad naszym szpotlawym
Świstym płuc
Za plecami czuć coroz to barzij
Przisuwańe śe chłodnyj śćany wjecznyj zmarzliny
A uodwaga czeko na swoje śwjadectwo…
(Za uoknym na dachy sujům śe dźwjynki zwůnůw
Na stoliku leży szkartka papjůru
Z ńyszrajbńyntym ańi słowym
Wartko trza było…
znojść co ńyznane)
________________________
Karol Gwóźdź (rodz. 2 kwiytnia 1987 we Katowicach) – ślōnski poeta, dj, kōmpozytor i producynt muzyczny, kery tworzy ambjyntowo i elektrōniczno muzyka. Znany tyż jako Nail. Jedyn ze barzyj zocnych twōrcōw ślōnskij literatury, kery we 2010 roku wydoł tōmik poezyje „Myśli ukryte“, szkryfniynte we alfabecie dr Feliksa Steuera (jak wiersz powyżej).
szl_Latn szl_Latn pol_Latn unk unk szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn unk szl_Latn